SKRIFTLIG FORESPØRGSEL P-3575/02

af Ioannis Averoff (PPE-DE) til Kommissionen

(6. december 2002)

Om: Mangelfuld gennemførelse af IFKS i Grækenland

Revisionsrettens særberetning nr. 4/2001(1) indeholder en tabel (tabel 4), der giver en oversigt over de svagheder, som Kommissionen har konstateret i medlemsstaterne vedrørende regnskabsåret 1998 (kontrolrapporter fra 1998 til juni 2000). Af denne tabel fremgår det, at der har været væsentlige svagheder i kontrollen i Grækenland. Især hvad angår arealstøtten er der konstateret svagheder i forbindelse med overholdelse af frister, elektroniske databaser, systemet til identifikation af marker, den administrative kontrol og sanktionerne, mens der, hvad angår dyrepræmier, er konstateret svagheder i forbindelse med overholdelse af frister, elektroniske databaser, systemet til identifikation af dyr, støtteansøgninger, administrativ kontrol og kontrol på stedet. I samme særberetnings punkt 64 nævnes det endvidere, at Kommissionens tjenestegrene har konkluderet, at det integrerede system for forvaltning og kontrol (IFKS), som blev indført ved Rådets forordning 3508/92(2) af 27. november 1992 om et integreret system for forvaltning og kontrol af visse EF-støtteordninger, ikke er blevet gennemført i Grækenland.

Hvordan ser situationen ud i dag med hensyn til gennemførelsen af IFKS i Grækenland, og hvilke foranstaltninger har Kommissionen truffet hhv. agter den at træffe for at sikre, at Grækenland gennemfører IFKS i henhold til bestemmelserne?

Kender Kommissionen årsagerne til denne mangelfulde gennemførelse? Hvilken indvirkning har den mangelfulde gennemførelse af det ovennævnte system ifølge Kommissionens vurdering haft på effektiviteten af den gennemførte kontrol?

Kan Kommissionen oplyse det samlede omfang af de finansielle korrektioner, der har måttet foretages over for Grækenland efter den 1. januar 1997 (den endelige frist for fuldstændig gennemførelse af IFKS) på grund af utilstrækkelig fysisk kontrol som følge af manglende gennemførelse af det ovennævnte system?

(1) EFT C 214 af 31.7.2001, s. 1.

(2) EFT L 355 af 5.12.1992, s. 1.

Svar afgivet på Kommissionens vegne af Franz Fischler

(16. januar 2003)

Situationen i Grækenland og dens udvikling er hidtil og vil fortsat blive omhyggeligt vurderet af Kommissionens tjenestegrene med ansvar for revisionen af landbrugsudgifterne.

Grækenland har endnu ikke afsluttet arbejdet på sin ordning for identifikation og registrering af kvæg i henhold til Europa-Parlamentets og Rådets forordning (EF) 1760/2000 af 17. juli 2000 om indførelse af en ordning for identifikation og registrering af kvæg og om mærkning af oksekød og oksekødsprodukter og om ophævelse af Rådets forordning (EF) nr. 820/97(1), som skulle have været fuldt gennemført senest den 1. januar 2000. Ordningen, ifølge hvilken fåre- og gedeproducenter skal føre registre over flytninger af flokke i henhold til Rådets direktiv 92/102/EØF af 27. november 1992 om identifikation og registrering af dyr(2), fungerer heller ikke ordentligt, selv om det har været en forudsætning for betaling af præmier siden 1995. Grækenlands ordning for identifikation af parceller, som ifølge Rådets forordning (EØF) nr. 3505/92 af 27. november 1992 om et integreret system for forvaltning og kontrol af visse EF-støtteordninger(3) skulle have været endeligt indført senest den 1. januar 1997, er stadig ufuldstændig. Der har også været gentagne problemer med behandlingen af støtteansøgninger, betaling og kontrol på stedet.

De ovennævnte mangler vedrører samtlige nøglekomponenter i det integrerede forvaltningssystem. Den foreskrevne administrative og fysiske kontrol, såsom edb-krydskontrol og kontrol på stedet, er derfor ikke helt tilforladelig. Denne utilfredsstillende situation medfører risiko for, at fonden overdebiteres, et problem, der løses som led i Kommissionens procedure for regnskabsafslutning.

På baggrund heraf har Kommissionen hidtil truffet afgørelse om årlige korrektioner på 5 % eller mere for markafgrøder, 10 % for kvægpræmier og 5 % for præmier for geder.

Fra den 1. januar 2000 blev identifikation og registrering af dyr en udtrykkelig forudsætning for berettigelsen til at modtage husdyrpræmier, hvilket indebærer, at svaghederne i identifikationen og registreringen af dyr i Grækenland nu medfører en højere grad af overtrædelse af reglerne. Kommissionen overvejer derfor en korrektion på 25 % af visse kvægpræmier i 2000. Forslaget befinder sig for øjeblikket i forligsfasen. Kommissionen overvejer stadig yderligere korrektioner til en høj sats.

Derimod har Kommissionen under sine revisioner ikke fundet noget, der tyder på, at der på bedrifterne forekommer uregelmæssigheder eller svig i væsentlig grad. Der er således ikke grund til at mene, at risikoen for fonden er større end de finansielle korrektioner, som Kommissionen har truffet afgørelse om.

Det beløb, som Kommissionen allerede har afslået finansiering af ved sine beslutninger for ansøgningsårene 1997 til 1999, beløber sig til i alt 156 153 993 EUR. I betragtning af, at udgifter anmeldes i regnskabsåret efter ansøgningsåret, bør det dog bemærkes, at regnskabsafslutningen fortsætter, når det gælder ansøgningsårene fra og med 1999 for markafgrøder og fra og med 2000 for husdyrpræmier, for hvis vedkommende yderligere væsentlige finansielle følger allerede er langt fremme i regnskabsafslutningsproceduren og forudses for 2003. Under hensyntagen til, at gentagne svagheder i kontrolsystemet år efter år kan indebære en stigning i antallet af ukorrekte anmeldelser fra landbrugerne, udarbejder Kommissionen desuden retningslinjer, som har til formål at forhøje de faste korrektioner i de tilfælde, hvor en medlemsstat ikke har truffet foranstaltninger til at korrigere svagheder i kontrolsystemet, der allerede har medført finansielle korrektioner som led i regnskabsafslutningen.

Konklusionen bliver, at de hidtil anvendte finansielle korrektioner svarer til den finansielle risiko for fonden ifølge Kommissionens vurdering. Situationen for 2002 vil blive vurderet i løbet af det kommende år, og på grundlag af de fremskridt, der er gjort, og de resterende svagheder vil Kommissionen overveje at gøre brug af de midler, som er mest relevante i sådanne tilfælde, herunder om nødvendigt nedsættelser af betalingerne til medlemsstaten.

(1) EFT L 204 af 11.8.2000.

(2) EFT L 355 af 5.12.1992.

(3) EFT L 355 af 5.12.1992.